‘TMC’ส้มหล่นค่าแรงแพงงานทะลักมาร์จินถึง30%
ที.เอ็ม.ซี.ได้ประโยชน์ค่าแรงขยับ งานล้นมือ หนุนรายได้ปีก่อนทะลุเป้า อัตรากำไรขั้นต้นเพิ่มเป็น 30% ปีนี้ขอยอดขายโต 30% ม.ค. ไปพม่ากับแบงก์กรุงเทพหวังหาพันธมิตร
14 ม.ค. 2556

ที.เอ็ม.ซี.ได้ประโยชน์ค่าแรงขยับ งานล้นมือ หนุนรายได้ปีก่อนทะลุเป้า อัตรากำไรขั้นต้นเพิ่มเป็น 30% ปีนี้ขอยอดขายโต 30% ม.ค. ไปพม่ากับแบงก์กรุงเทพหวังหาพันธมิตร
นายสุรเชษฐ์ กมลมงคลสุข ประธานเจ้าหน้าที่บริหาร บริษัท ที.เอ็ม.ซี. อุตสาหกรรม (TMC) เปิดเผยว่า การปรับขึ้นค่าจ้างนอกจากไม่มีผลกระทบต่อบริษัทแล้วยังส่งผลดีมากขึ้น ทำให้ยอดขายในปี 2555 เพิ่มขึ้นจากปีก่อนที่ทำไว้ 669 ล้านบาท โดยทะลุเกินเป้าหมาย 30% ขึ้นไปแตะ 50% หรือมียอดขายใกล้แตะ 1,000 ล้านบาท อัตรากำไรขั้นต้นก็เพิ่มขึ้นเป็น 30% และอัตรากำไรขั้นต้นสุทธิ 10% 
สำหรับปีนี้วางเป้ายอดขายใกล้ 1,200 ล้านบาท หรือโต 30% จากปีก่อน และรักษาอัตรากำไรขั้นต้นไว้ที่ระดับ 30% ส่วนอัตรากำไรขั้นต้นสุทธิน่าจะเพิ่มอีกเล็กน้อยเป็นประมาณ 15% 
นายสุรเชษฐ์ กล่าวว่า ค่าจ้างเพิ่มขึ้น ทำให้ยอดขายเครื่องเครน หรือเครื่องจักรที่ใช้ไฮดรอลิก ในการจับและยกแทนแรงงานคนเพิ่มขึ้นอย่างมีนัยสำคัญ และอัตรากำไรขั้นต้นก็เพิ่มขึ้นจากการใส่เทคโนโลยีเข้าไปในเครื่องจักร
“ปี 2555 เราได้ประโยชน์จากโครงการรถยนต์คันแรกและค่าแรงที่เพิ่มขึ้น เช่น การทำแม่พิมพ์รถยนต์ ค่าแรงที่เพิ่มขึ้นเป็นผลดีต่อบริษัทในระยะยาว ยกตัวอย่างเช่น การอัดพรมขึ้นรูป ที่ผ่านมาจะต้องใช้แรงงานจำนวนมากในการยกพรมผืนใหญ่ แต่หากใช้เครื่องจักรมาช่วยจะใช้คนจำนวนน้อยลงไปมาก จึงมีการจ้างบริษัทให้ทำเครื่องทุ่นแรงจำนวนมาก และในอนาคตเราก็จะมีรายได้จากค่าบริการซ่อมแซมดูแลรักษาเครี่องจักรอีกด้วย” นายสุรเชษฐ์ กล่าว 
สำหรับแผนดำเนินงานปี 2556 นี้ จะเร่งสร้างโรงงานแห่งที่ 3 ให้แล้วเสร็จ มูลค่าเงินลงทุน 200 ล้านบาท เพื่อเพิ่มกำลังผลิต เนื่องจากปัจจุบันกำลังผลิตเครื่องจักรที่ใช้ในอุตสาหกรรมรถยนต์เต็มกำลังผลิตแล้ว คาดว่าเมื่อโรงงานแห่งใหม่นี้เสร็จจะเริ่มผลิตได้ตั้งแต่ไตรมาส 4 ปีนี้ 
นายสุรเชษฐ์ กล่าวว่า ในช่วงเดือน ม.ค.นี้ ธนาคารกรุงเทพจะพาลูกค้าไปพม่า ซึ่งบริษัทจะร่วมเดินทางไปด้วย เพื่อหาพันธมิตรให้เป็นตัวแทนจำหน่ายสินค้าเครนและเครื่องทุ่นแรง พร้อมกับให้ทำหน้าที่ในการบริการหลังการขาย